Det kan blive hundedyrt for samfundet, hvis ikke de studerende kommer hurtigt gennem uddannelsen og direkte ud på arbejdsmarkedet. Men nu viser en undersøgelse fra DJØF, at mange studerende bevidst trækker uddannelsen i langdrag. Fire ud af ti af de studerende overvejer at forlænge studietiden, fordi arbejdsløsheden for nyuddannede er rekordhøj. Det viser undersøgelsen, der er foretaget blandt 700 kandidatstuderende.

Per Christian Andersen, der er formand for SU-Rådet og studiechef på Syddansk Universitet bekræfter tendensen, selv om den endnu ikke kan aflæses direkte i tallene for SU-stipendier og lån.

»Det er evident, at nogle studerende overvejer at udskyde færdiggørelsen på grund af høj ledighed,« siger Per Christian Andersen.

Også nyuddannede lærere, socialrådgivere og sygeplejersker oplever i år stor ledighed. På professionshøjskolerne kan de derfor også mærke, at de studerende er længere tid om at blive færdige, siger formand for Professionshøjskolernes Rektorkollegium Laust Joen Jakobsen: »Incitamentet til at blive hurtigt færdig er der ikke på samme måde, når der ikke står et job og kalder på en.«

For mange studerende er det en større ulempe at have gået ledig i længere tid, end det er at have brugt lang tid på studierne, påpeger Per Christian Andersen. Universiteternes regler betyder, at de studerende ikke bare kan bruge tiden på at dygtiggøre sig, da de kun må tage et bestemt antal kurser. Udsigten til arbejdsløshed får derfor de studerende til at prioritere studiejobbet, mener Per Christian Andersen.

Nødløsning

Formand for DJØF Lisa Herold Ferbing forstår godt, at de studerende trækker studietiden ud, men det er en nødløsning for de unge og hundedyrt for samfundet og de studerende selv, hvis de starter karrieren med ledighed. En ny undersøgelse fra Arbejderbevægelsens Erhvervsråd og DJØF viser, at nyuddannede unge, der går ledige et halvt år, kan se frem til ringere fremtidige jobchancer og store tab i lønindtægt.

»Ledige dimittender er et stort samfundsmæssigt problem, fordi vi risikerer at tabe en generation af nyuddannede. Den høje dimittendledighed kalder derfor på handling fra regeringens side,« siger Lisa Herold Ferbing.

Uddannelsesminister Morten Østergaard (R) beklager situationen, men kan godt forstå de studerende.

»Det er jo ikke unaturligt, at de studerende er opmærksomme på jobmulighederne.«

Han garanterer, at regeringen gør alt, hvad den kan, for at øge jobmulighederne.

»Men når alt kommer til alt, handler det jo om at få gang i den generelle vækst. Og den skal ske via uddannelse.«